Bogdan Chireac, portavocea lui Dragnea, despre presupusa tentativă de asasinat: E genul de știre care oprește bursa. Trebuie întrebat FBI dacă investighează acest caz

Bogdan Chireac, aliatul mediatic al lui Liviu Dragnea, a gonflat miercuri subiectul pretinsei tentative de asasinat aruncat în spațiul public fără nicio dovadă de către lideurl PSD, spunând că știrea este una foarte importantă și că FBI ar trebui să investigheze cazul.

”Este înfiorător. Trebuie să aflăm toate detaliile. Dânsul nu a ales întâmplător să facă dezvăluirea. Cumva a lăsat să se înțeleagă că ar fi vorba despre domnul George Soros. E genul de știre care oprește Bursa, domnilor! Și anume, marele miliardar, unul dintre vulturii Burselor Mondiale, a încercat să îl asasineze pe un lider politic în Europa de Est, într-o țară membră NATO. Este genul de informație care oprește Bursa. Cu asta începe investigația cu SUA. Noi nu avem nicio putere asupra lui George Soros, dar Statele Unite au. Ne ducem într-o zonă restantă și în același timp îngrijorătoare. Din cauza aceasta trebuie să aflăm cât mai multe detalii. Trebuie întrebat și la FBI dacă investighează acest caz”, a declarat analistul politic la România TV, potrivit site-ului DcNews pe care îl patronează.

Afirmațiile sale vin în contextul în care toate instituțiile statului român care au atribuții în a investiga posibile amenințări la integritatea cetățenilor au negat că ar avea cunoștință de vreo tentativă de asasinat împotriva lui Liviu Dragnea, așa cum a pretins acesta marți seară la Antena 3.